केंद्रीय मंत्री रामदास अठावले ने बताई वजह, मोदी सरकार के खिलाफ क्यों एकजुट हो रहा विपक्ष?  
PM मोदी के डर की वजह से साथ आ रहे विपक्षी दल
ये पार्टियां अनर्गल आरोप लगाकर बदनाम करना चाहती हैं
विपक्षी दलों के पास कोई मुद्दा और नीति नहीं है
उन्होंने कहा कि विपक्षी दलों के पास कोई मुद्दा और नीति नहीं है, लिहाजा उनका गठबंधन कोई खास असर नहीं दिखा पाएगा. अठावले ने उत्तर प्रदेश में बने सपा-बसपा के गठबंधन का जिक्र करते हुए कहा कि इससे भाजपा पर कोई असर नहीं पड़ेगा, क्योंकि ये दोनों दल अपने कोर मतदाताओं से एक-दूसरे के पक्ष में मतों का अंतरण नहीं करा पाएंगे.
केंद्रीय मंत्री ने बसपा प्रमुख मायावती पर निशाना साधते हुए कहा कि जब उन्होंने पूर्व में भाजपा के साथ मिलकर सरकार बनाई थी, तब उन्हें भाजपा साम्प्रदायिक नहीं लगती थी. मायावती में अगर नैतिकता है तो उन्हें भाजपा के साथ होना चाहिये था. रिपब्लिकन पार्टी ऑफ इंडिया के अध्यक्ष अठावले ने उत्तर प्रदेश में भाजपा के साथ तालमेल करके लोकसभा चुनाव लड़ने की इच्छा जताते हुए कहा कि राज्य में 12 प्रतिशत दलित मतदाता उनके साथ हैं. अगर भाजपा प्रदेश में उनकी पार्टी को साथ ले तो वह बसपा को नुकसान पहुंचा सकती है.
अयोध्या मामले का जिक्र करते हुए उन्होंने कहा कि यह मामला अदालत में लंबित है, लिहाजा उसके फैसले का इंतजार किया जाना चाहिये. उन्होंने कहा कि भाजपा इस मामले को यहां तक लेकर आई है, उसे इसका श्रेय दिया जाना चाहिए.